RENERE LUFT: Oslo-byrådet fortsetter jobben med tiltak for renere luft i sentrum. Miljø- og samferdselsbyråd Lan Marie Nguyen Berg (MDG) og bystyrepolitiker Ivar Johansen (SV) går sammen for å redusere tomgangskjøring. Foto: Frode Hansen, VG

MDG-Lan: Vil la P-vakter slå ned på tomgangskjøring

OSLO SENTRUM (VG) Miljøbyråd Lan Marie Nguyen Berg kan neppe beskyldes for å gå på tomgang. Nå vil hun bruke parkeringsbetjenter til å bøtelegge stillestående bilister med motoren i gang.

19. april 2018

Artikkelen er over to år gammel

Sammen med SV-veteran Ivar Johansen i Oslo bystyre ber Lan og byrådet i Oslo staten om å klargjøre regelverket, slik at unødvendig tomgangskjøring kan slås ned på.

les også Får seks kilometer mer motorvei for pengene

I tillegg ber byrådet om at kommunale parkeringsvakter skal få håndheve bestemmelsen, slik tilfellet er i dag med piggdekkgebyret, går det frem av et brev miljø- og samferdselsbyråden har sendt til samferdselsminister Ketil Solvik-Olsen (Frp).

NØDVENDIG TOMGANG: Bilkø i Oslotrafikken – eksempel på nødvendig tomgangskjøring. Men nå vil Oslobyrådet den unødvendige tomgangskjøringen til livs. Foto: Erik Johansen/ NTB scanpix

– Parkeringsvaktene våre er ute i byen hele tiden og ser denne tomgangskjøringen. De kan gjøre en jobb her, sier Ivar Johansen til VG.

les også Oslo får 70 nye elbusser neste år

– Er det ikke vanskelig å skille mellom hva som er nødvendig- og unødvendig tomgangskjøring?

– Det kan være knyttet til tid eller til situasjonen som observeres. Foregår tomgangskjøringen over et visst antall minutter – eller en sjåfør bare lar bilen stå på tomgang mens han «bare» er inne et sted for å utføre et ærend, så bør det slås ned på med gebyr, svarer Johansen.

les også Elendige norske veier tålte ikke den kalde vinteren

Lovteksten * I forskrift om kjørende og gående § 16–1 heter det: * «I eller ved bebyggelse må det ikke foregå unødvendig og forstyrrende kjøring med motorvogn. * Der må det heller ikke foregå bruk av motor på tomgang eller annen bruk av motorvogn som volder unødig støy eller unødig utslipp av røyk eller gass .» (Kilder: Lovdata, Oslo kommune.) Vis mer

Både han og byråd Berg mener en strengere oppfølging av forbudet, som allerede finnes i lovverket, vil ha en preventiv effekt mot unødvendig tomgangskjøring.

NYE OPPGAVER? Parkeringsbetjentene i Bymiljøetaten i Oslo kommune kan vente seg flere oppgaver hvis regjeringen sier ja til at hovedstaden kan håndheve forskriften mot tomgangskjøring. Foto: Espen Braata, VG

– Vi ønsker at kommunen skal ha muligheten til å håndheve denne loven. Vi ber om en konkretisering av hva som er ulovlig tomgangskjøring. Og vi har mange parkeringsbetjenter som har kapasitet til å håndheve dette, og som skriver ut piggdekkgebyr fra før, sier Berg og Johansen til VG.

les også Struper Oslo-trafikken og fjerner 2500 p-plasser

Har forventninger til Frp

– Noen vil si at diesel- og bensinbilister er pålagt mange belastninger fra før – med avgifter, økte bompengesatser, mindre parkeringsmuligheter og piggdekkbøter. Er det ikke nok nå?

– Dette forbudet mot tomgangskjøring har vært der lenge, men er ikke håndhevet godt nok. Frp er jo et lov og orden-parti, så nå håper jeg Ketil Solvik-Olsen og Frp vil følge opp dette. Dessuten setter jeg min lit til at det finnes noen gamle Blekkulfere i regjeringspartiet Venstre som kan pushe på litt, svarer Lan Marie Nguyen Berg.

les også MDG vil ha nasjonalt forbud mot gassballonger på 17. mai

Hun skriver i brevet til Samferdselsdepartementet at kommunen jevnlig får meldinger fra innbyggere i Oslo som reagerer på biler som står på tomgang med støy og forurensing i nærmiljøet som resultat.

Samferdselsminister Solvik-Olsen påpeker at politiet allerede har myndighet til å gi bøter til bilister som går på tomgang, og at dersom myndigheten skal legges på kommunen, må reaksjonsformen endres til gebyr.

– Ileggelse av gebyr er forbeholdt lett konstaterbare masseovertredelser, slik som unnlatelse av å medbringe førerkort, parkeringsovertredelser og så videre. Forbudet mot tomgangskjøring inneholder imidlertid flere skjønnsmessige momenter og vurderinger, og det kan derfor spørres om gebyr er en egnet reaksjonsform for overtredelse av forbudet, skriver han i en e-post til VG.

Publisert: 19.04.18 kl. 09:03